દરિયાનાં ઉપરાઉપરી ધસી આવતાં મોજાં જેવાં અને ફીણ ફીણ થઈ વિખરાઈ જતાં દિવસો. રોજ સૂર્ય ઊગે છે, એનાં ઝગમગતાં કિરણોમાં બાલ્કનીમાં ઊભા ઊભા કોફી પીતી આરાધના, વિશ્વંભર મોર્નિંગ વોક પરથી પાછા આવતા બારણું ખોલી ગળે વળગી પડે છે, ગુડ મોર્નિંગ દાદુ. વિશ્વંભર બે હાથે આરાધનાને ઊંચકી લે છે, એંસી થયા તો ય જો છે ને તાકાત ! આરાધના ઝટપટ ઉતરી પડે છે. કડક અવાજે કહે છે, દાદુ, બીહેવ યોર એજ… વિશ્વંભર ખડખડાટ હસીને ગણગણવા લાગે છે, અભી તો મૈં જવાન હું. કોલેજમાં ક્રિકેટ રમતો. હાઈએસ્ટ સિક્સર્સનો રેકોર્ડ છે મારો યાદ રહે…..